Jonathan Richard Ellis

Jonathan Richard Ellis, ka John Ellis, (sündinud 1. juulil 1946 Londonis) on Briti füüsik (füüsikateoreetik ja kõrge energia füüsik). Ellis on King's College Londoni teoreetilise füüsika professor ja ühtlasi Eesti teadusuurimisinstituudi KBFI tippteadlane. Ellis lõpetas 1967. aastal Cambridge'i Ülikooli bakalaureusekraadiga matemaatika erialal. 1971. aastal sai samas filosoofiadoktori (PhD) kraadi teoreetilise kõrge energia füüsika alal. Pärast doktorikraadi saamist oli Ellis järeldoktor Stanfordi Ülikoolis (1971–1972) ja California Tehnoloogiainstituudis (1972–1973). 1973. aastal pääses ta tööle teadurina Euroopa Tuumauuringute Keskusse (CERN), kus sai 1978. aastal tähtajatu töölepingu ja töötas seal kuni 2011. aastani. Aastatel 1988–1994 juhtis Ellis CERN-is teooria osakonda. 1999. aastal sai ta CERN-i peadirektori nõustajaks suhetes CERN-i mitteliikmesriikidega (sealhulgas Eestiga, kes sai CERN-i liikmeks alles 2021. aastal). 2011. aastal sai Ellis King's College Londoni Clerk Maxwelli teoreetilise füüsika professoriks. Sellel ametikohal on ta tänini. Eesti Teaduste Akadeemia välisliikmeks teoreetilise füüsika alal valiti 2015. aastal. Külalisprofessorina on Ellis töötanud Stanfordi Ülikoolis (1978, 1982–1983), California Ülikoolis Berkeleys (1988; Miller Professor), Melbourne'i Ülikoolis (1997), Viini Ülikoolis (1998–1999; Schrödinger Professor), King's College Londonis (2005–2010), University College Londonis (2006. aastast), Imperial College Londonis (2010. aastast) ja Hongkongi Teadus- ja Tehnikaülikoolis (2013. aastast). Ellis on füüsikateoreetik, kelle uurimisvaldkonnad on osakestefüüsika, astrofüüsika, kosmoloogia ja kvantgravitatsioon. Gluuoni avastamine 1979. aastal Saksamaal osakestefüüsika uurimiskeskuses DESY eksperimentaalrühma poolt põhines Ellise 1976. aastal avaldatud uurimistööl. Ellis on olnud Higgsi bosoni (1976), supersümmeetria ja tumeaine (1983), stringimudelite (1988) ning kvantgravitatsiooni (1997) fenomenoloogiliste uuringute algataja. Suurem osa tema uurimistööst on olnud eksperimentaalne ja ta on olnud sageli ka eksperimentaalfüüsikute teadustööde kaasautor. Tuntud teadlasena kutsuti Ellis 2017. aastal oma uurimisrühma looma Keemilise ja Bioloogilise Füüsika Instituudis. Ta nõustus ja asus teadusprojekti "Beyond the Standard Model of Particle Physics" ('elementaarosakeste standardmudeli edasiarendused'; 2017–2022) vastutavaks täitjaks. Projekti uurimistoetuse kogusumma on 750 000 eurot. Projekti on kaasatud 11 KBFI teadlast. 1985 – valiti Londoni Kuningliku Seltsi liikmeks 2005 – Paul Diraci medal (panuse eest teoreetilisse füüsikasse) 2012 – Briti impeeriumi ordu komandör (CBE) (panuse eest teadusse) 2015 – valiti India Rahvusliku Teaduste Akadeemia välisliikmeks 2015 – valiti Eesti Teaduste Akadeemia välisliikmeks (teoreetilise füüsika alal) 2020 – valiti Füüsikainstituudi auliikmeks (panuse eest osakestefüüsikasse ja kosmoloogiasse) 1994 – Southamptoni Ülikool 2009 – Uppsala Ülikool 2012 – Kaplinna Ülikool 2012 – Ukraina Rahvuslik Teaduste Akadeemia 2012 – Püha Kliment Ohridski Bitola Ülikool Professor John Ellis CBE FRS. kcl.ac.uk Töötajad. kbfi.ee Curriculum vitae – Jonathan (John) R. Ellis. nanopdf.com Akadeemia välisliige Jonathan Richard Ellis – 75. akadeemia.ee Eesti meelitas siia töötama kaheksa maailma teadustippu. teadus.postimees.ee, 1. märts 2017 Elementaarosakeste standardmudeli edasiarendused. etis.ee Department of Physics. physics.iitm.ac.in King's Physicist appointed Honorary Fellow of the Institute of Physics. kcl.ac.uk  Jonathan Richard Ellis – pildid, videod ja helifailid Wikimedia Commonsis John Ellis. academic.microsoft.com Jonathan (John) R. Ellis. akadeemia.ee Akadeemia välisliige Jonathan Richard Ellis – 75. akadeemia.ee Jonathan R. Ellis Eesti TA kodulehel